b'\n_START_ARTICLE_\nTatra JK 2500\n_START_SECTION_\nSuunnittelu\n_START_PARAGRAPH_\nKubinsk\xc3\xbd sai idean urheiluauton valmistamisesta vuonna 1951 ollessaan johtajana korivalmistaja Karosalla Brnossa. Armeijan tilaukset olivat hiipuneet ja tehtaalla oli vapaata kapasiteettia, jolle haettiin k\xc3\xa4ytt\xc3\xb6\xc3\xa4. Projektin nimeksi tuli JK-009, jossa numero tarkoitti Kubisnk\xc3\xbdn suunnitteluprojektin j\xc3\xa4rjestysnumeroa. Alustava suunnitelma rungon rakenteesta ja korin muodosta valmistui jo samana syksyn\xc3\xa4. Suunnitelma oli lupaava, mutta hanke osoittautui odotettua vaikeammaksi. Kylm\xc3\xa4n sodan puhkeaminen johti armeijan tilausten kasvuun ja projekti hyllytettiin. Hanke kuitenkin siirrettiin yksityiseen autotalliin, jossa sit\xc3\xa4 jatkettiin ty\xc3\xb6ajan j\xc3\xa4lkeen. Prototyyppi valmistui lopulta kev\xc3\xa4\xc3\xa4ll\xc3\xa4 1955._NEWLINE_Auto esiteltiin yleis\xc3\xb6lle ja se aiheutti valtavan innostuksen. Ostotarjouksia sateli ulkomaita my\xc3\xb6ten. Sen muotoilu oli onnistunut, sill\xc3\xa4 se oli ajanmukainen ja urheilullinen.\n_START_SECTION_\nMoottori\n_START_PARAGRAPH_\nAutossa oli aluksi Alfa Romeon 2\xc2\xa0500-kuutioinen kuusisylinterinen rivimoottori, joka oli varustettu kahdella kannen yl\xc3\xa4puolisella nokka-akselilla. Moottorin teho oli 66 kW.T\xc3\xa4ll\xc3\xa4 moottorilla varustettuna auto saavutti 170 km/h huippunopeuden. Alfan moottoria k\xc3\xa4ytettiin aluksi siksi, ett\xc3\xa4 ensisijaisesti haluttua Tatran moottoria oli tuohon aikaan vaikea saada. My\xc3\xb6hemmin siihen kuitenkin saatiin Tatra T603:n ilmaj\xc3\xa4\xc3\xa4hdytteinen V8-moottori, jonka teho oli 55 kW. Autolla l\xc3\xa4hetettiin testattavaksi Tatralle Kop\xc5\x99ivniceen, jonka j\xc3\xa4lkeen siihen tehtiin lukuisia muutoksia. Moottorin tehoa kasvatettiin 103 kilowattiin ja alustaa parannettiin. T\xc3\xa4m\xc3\xa4n j\xc3\xa4lkeen auton huippunopeus saatiin 207 kilometriin tunnissa.\n_START_SECTION_\nVoimansiirto ja alusta\n_START_PARAGRAPH_\nMoottorin takana oli Alfa Romeon nelivaihteinen vaihteisto. Takana oli De Dion -akselisto. Kantavana rakenteena oli keskusputkirunko. Py\xc3\xb6rill\xc3\xa4 oli rumpujarrut ja 16-tuumaiset pinnavanteet.\n_START_SECTION_\nKori\n_START_PARAGRAPH_\nPrototyypin kori oli rakennettu puukehikon varaan. Autossa oli kaksi 30 litran polttoainetankkia, jotka oli sijoitettu takapy\xc3\xb6r\xc3\xa4nkaarien taakse. Akseliv\xc3\xa4li oli 2\xc2\xa0300 mm. Kun autoon saatiin ilmaj\xc3\xa4\xc3\xa4hdytteinen moottori ja j\xc3\xa4\xc3\xa4hdytint\xc3\xa4 ei en\xc3\xa4\xc3\xa4 tarvittu, varapy\xc3\xb6r\xc3\xa4 sijoitettiin sen paikalle.\n_START_SECTION_\nOminaisuuksia\n_START_PARAGRAPH_\nAuton ominaisuuksia parannettiin testeist\xc3\xa4 saatujen tulosten my\xc3\xb6t\xc3\xa4. Akselipainot jakautuivat ajo-ominaisuuksien kannalta l\xc3\xa4hes ihanteellisesti: etuakselille kohdistui 51\xc2\xa0% kuormasta, taka-akselille 49\xc2\xa0%.\n_START_SECTION_\nTuotantosuunnitelmat\n_START_PARAGRAPH_\nTatran p\xc3\xa4\xc3\xa4johtaja Ladislav Hojeck\xc3\xbd kiinnostui autosta ja sopi Kubinsk\xc3\xbdn kanssa viiden kappaleen esisarjan valmistuksesta, mutta t\xc3\xa4m\xc3\xa4 kariutui maan poliittisen johdon vastustuksen takia. Kubinsk\xc3\xbd kuitenkin jatkoi auton kehitt\xc3\xa4mist\xc3\xa4. Autoon suunniteltiin uudet 15-tuumaiset vanteet, jotka paransivat jarrujen j\xc3\xa4\xc3\xa4hdytyst\xc3\xa4. Samalla jarrurummut vaihdettiin halkaisijaltaan pienempiin mutta tehokkaampiin._NEWLINE_Kubinsk\xc3\xbd k\xc3\xa4ytti autoa kolmentoista vuoden ajan. H\xc3\xa4n aiheutti autollaan h\xc3\xa4mmennyst\xc3\xa4 poliiseille Praha\xe2\x80\x93Brno -valtatiell\xc3\xa4. Auto myytiin 1960-luvun lopussa eik\xc3\xa4 sen kohtalo ole tiedossa.'